Proposta għal deċiżjoni tal-Kunsill dwar l-iffirmar tal-Ftehim bejn l-Unjoni Ewropea u r-Repubblika tal-Islanda u r-Renju tan-Norveġja dwar l-applikazzjoni ta' ċerti dispożizzjonijiet tal-Konvenzjoni tad-29 ta' Mejju 2000 dwar Assistenza Reċiproka f'Materji Kriminali bejn l-Istati Membri tal-Unjoni Ewropea u l-Protokoll tal-2001 magħha /* KUMM/2009/0704 finali - NLE 2009/0189 */





[pic] | IL-KUMMISSJONI EWROPEA | Brussel 17.12.2009 KUMM(2009)704 finali 2009/0189 (NLE) Proposta għal DEĊIŻJONI TAL-KUNSILL dwar l-iffirmar tal-Ftehim bejn l-Unjoni Ewropea u r-Repubblika tal-Islanda u r-Renju tan-Norveġja dwar l-applikazzjoni ta' ċerti dispożizzjonijiet tal-Konvenzjoni tad-29 ta' Mejju 2000 dwar Assistenza Reċiproka f'Materji Kriminali bejn l-Istati Membri tal-Unjoni Ewropea u l-Protokoll tal-2001 magħha MEMORANDUM TA’ SPJEGAZZJONI IL-KUNTEST TAL-PROPOSTA L-għan tal-Ftehim [ĠU L 26 of 29/1/2004] huwa li jtejjeb il-kooperazzjoni f’materji kriminali bejn l-Istati Membri tal-Unjoni Ewropea u l-Islanda u n-Norveġja billi japplika ċerti dispożizzjonijiet tal-Konvenzjoni tad-29 ta’ Mejju 2000 dwar Assistenza Reċiproka f'Materji Kriminali bejn l-Istati Membri tal-Unjoni Ewropea u l-Protokoll tal-2001 għall-Islanda u n-Norveġja. L-għan tal-Konvenzjoni tad-29 ta’ Mejju 2000 dwar Assistenza Reċiproka f'Materji Kriminali huwa biex jinkoraġġa u jimmodernizza l-kooperazzjoni bejn l-awtoritajiet ġudizzjarji, tal-pulizija u tad-dwana billi tissuplimenta d-dispożizzjonijiet u tiffaċilita l-applikazzjoni tal-Konvenzjoni tal-Kunsill tal-Ewropa tal-1959 dwar Assistenza Reċiproka f'Materji Kriminali u l-Protokoll tagħha tal-1978, il-Konvenzjoni tal-1990 li tapplika l-Ftehim ta’ Schengen u t-Trattat tal-Benelux tal-1962. Il-Konvenzjoni hija supplimentata bil-Protokoll stabbilit mill-Kunsill f'konformità mal-Artikolu 34 tat-Trattat dwar l-Unjoni Ewropea [ĠU C 326 of 21/11/2001] li jistabbilixxi miżuri supplimentari bħalma huma rikjesti għall-informazzjoni dwar operazzjonijiet bankarji sabiex tiġi miġġielda l-kriminalità b’mod ġenerali u l-kriminalità organizzata b’mod partikolari. L-iffirmar tal-Ftehim bejn l-Unjoni Ewropea u r-Repubblika tal-Islanda u r-Renju tan-Norveġja dwar l-applikazzjoni ta' ċerti dispożizzjonijiet tal-Konvenzjoni tad-29 ta' Mejju 2000 dwar Assistenza Reċiproka f'Materji Kriminali bejn l-Istati Membri tal-Unjoni Ewropea u l-Protokoll tal-2001 magħha ġie awtorizzat mill-Kunsill fid-Deċiżjoni tiegħu tas-17 ta’ Diċembru 2003 abbażi tal-Artikoli 24 u 38 tat-Trattat dwar l-Unjoni Ewropea. Il-Ftehim għadu ma ġiex konkluż u għadu ma daħalx fis-seħħ. Bid-dħul fis-seħħ tat-Trattat ta’ Lisbona fl-1 ta' Diċembru 2009, il-proċeduri li għandhom jiġu segwiti għal dak l-iskop mill-Unjoni Ewropea huma regolati mill-Artikolu 218 tat-Trattat dwar il-Funzjonament tal-Unjoni Ewropea. Il-Ftehim ġie diġà ffirmat 6 snin ilu u għalhekk issa għandu jiġi konkluż mill-aktar fis possibbli. L-Artikolu 218(6)(a) tat-Trattat dwar il-Funzjonament tal-Unjoni Ewropea jistabbilixxi li f’każ ta' ftehimiet li jkopru oqsma differenti li għalihom tapplika l-proċedura leġiżlattiva ordinarja, il-Kunsill għandu jadotta deċiżjoni li tikkonkludi l-ftehim, wara li jġib il-kunsens tal-Parlament Ewropew. Il-Kummissjoni għaldaqstant tirrakkomanda lill-Kunsill, li wara li jġib il-kunsens tal-Parlament Ewropew, jadotta deċiżjoni li tikkonkludi l-Ftehim bejn l-Unjoni Ewropea u r-Repubblika tal-Islanda u r-Renju tan-Norveġja dwar l-applikazzjoni ta' ċerti dispożizzjonijiet tal-Konvenzjoni tad-29 ta' Mejju 2000 dwar Assistenza Reċiproka f'Materji Kriminali bejn l-Istati Membri tal-Unjoni Ewropea u l-Protokoll tal-2001 magħha. 2009/0189 (NLE) Proposta għal DEĊIŻJONI TAL-KUNSILL dwar l-iffirmar tal-Ftehim bejn l-Unjoni Ewropea u r-Repubblika tal-Islanda u r-Renju tan-Norveġja dwar l-applikazzjoni ta' ċerti dispożizzjonijiet tal-Konvenzjoni tad-29 ta' Mejju 2000 dwar Assistenza Reċiproka f'Materji Kriminali bejn l-Istati Membri tal-Unjoni Ewropea u l-Protokoll tal-2001 magħha IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea u b’mod partikolari l-Artikolu 82(1)(d), moqri flimkien mal-Artikolu 218(6)(a) tiegħu, Wara li kkunsidra l-proposta mill-Kummissjoni, Wara li kkunsidra l-kunsens tal-Parlament Ewropew, Billi: 1. Fid-19 ta’ Diċembru 2002 il-Kunsill awtorizza lill-Presidenza tal-Kunsill, assisstita mill-Kummissjoni, biex tiftaħ negozjati bl-iskop tal-applikazzjoni ta’ ċerti dispożizzjonijiet tal-Konvenzjoni tad-29 ta’ Mejju 2000 Assistenza Reċiproka f'Materji Kriminali bejn l-Istati Membri tal-Unjoni Ewropea u l-Protokoll tal-2001 magħha. 2. Skont id-Deċiżjoni tal-Kunsill 2004/79/KE tas-17 ta’ Diċembru 2003 il-Ftehim bejn l-Unjoni Ewropea u r-Repubblika tal-Islanda u r-Renju tan-Norveġja dwar l-applikazzjoni ta' ċerti dispożizzjonijiet tal-Konvenzjoni tad-29 ta' Mejju 2000 dwar Assistenza Reċiproka f'Materji Kriminali bejn l-Istati Membri tal-Unjoni Ewropea u l-Protokoll tal-2001 magħha ġie ffirmat fi...., suġġett għall-konklużjoni tiegħu f’data aktar tard.. 3. Il-Ftehim għadu ma ġiex konkluż. Bid-dħul fis-seħħ tat-Trattat ta’ Lisbona fl-1 ta’ Diċembru 2009, il-proċeduri li għandhom jiġu segwiti għal dak il-għan mill-Unjoni Ewropea huma regolati mill-Artikolu 218 tat-Trattat dwar il-Funzjonament tal-Unjoni Ewropea. 4. Il-Ftehim għandu jiġi konkluż. 5. [Skont l-Artikolu 3 tal-Protokoll Nruº 21 dwar il-pożizzjoni tar-Renju Unit u l-Irlanda fir-rigward taż-żona tal-Libertà, Sigurtà u Ġustizzja anness mat-Trattat dwar L-Unjoni Ewropea u t-Trattat dwar il-Funzjonament tal-Unjoni Ewropea, ir-Renju Unit u l-Irlanda nnotifikaw ix-xewqa tagħhom li jieħdu sehem fl-adozzjoni ta’ din id-Deċiżjoni.] 6. Skont l-Artikoli 1 u 2 tal-Protokoll Nº 22 dwar il-pożizzjoni tad-Danimarka anness mat-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea, id-Danimarka mhux qed tieħu sehem fl-adozzjoni ta’ din id-Deċiżjoni u mhix marbuta b’dan il-Ftehim jew suġġetta għall-applikazzjoni tiegħu, ADOTTA DIN ID-DEĊIŻJONI: Artikolu 1 Il-Ftehim bejn l-Unjoni Ewropea u r-Repubblika tal-Islanda u r-Renju tan-Norveġja dwar l-applikazzjoni ta' ċerti dispożizzjonijiet tal-Konvenzjoni tad-29 ta' Mejju 2000 dwar Assistenza Reċiproka f'Materji Kriminali bejn l-Istati Membri tal-Unjoni Ewropea u l-Protokoll tal-2001 magħha[1], qed jiġi hawn konkluż. It-test tal-Ftehim li se jiġi konkluż huwa anness ma’ din id-Deċiżjoni. Artikolu 2 Il-President tal-Kunsill għandu jinnomina l-persuna awtorizzata biex tipproċedi, f’isem l-Unjoni Ewropea, għan-notifika stabbilita fl-Artikolu 6(1) tal-Ftehim, sabiex jiġi espress il-kunsens tal-Unjoni Ewropea sabiex tiġi marbuta bil-Ftehim. Artikolu 3 Din id-Deċiżjoni għandha tidħol fis-seħħ fil-jum tal-adozzjoni tagħha. Għandha tiġi ppubblikata fil- Ġurnal Uffiċjali tal-Unjoni Ewropea . Id-data tad-dħul fis-seħħ tal-Ftehim għandha tiġi ppubblikata fil- Ġurnal Uffiċjali tal-Unjoni Ewropea . Magħmul f’Brussell, Għall-Kunsill [Il-President] [1] ĠU L 26 tad-29.1.2004, p.3.